钦定古今图书集成/明伦汇编/氏族典/第494卷 > 《廖用贤尚友录》 > 郑元
## 钦定古今图书集成/明伦汇编/氏族典/第494卷 > 《廖用贤尚友录》 > 郑元

按《后汉书郑元传》：“元字康成，北海高密人。八世祖崇，
哀帝时尚书仆射。元少为乡啬夫，不乐，遂造太学受
业。西入关，事扶风马融，十馀年，乃归乡里。及党事起，
遂隐修经业，杜门不出。灵帝末，党禁解，大将军何进
闻而辟之，礼待甚优。元不受朝服，而以幅巾见，一宿
逃去。后将军袁隗表为侍中，不行。国相孔融深敬元”，
屣履造门，告高密县为元特立一乡曰“郑公乡”，广开
门衢，号为“通德门。”袁绍总兵冀州，举元茂才，表为左
右郎将，皆不就。建安五年卒。